b'\n_START_ARTICLE_\nBiserica de lemn din T\xc4\x83lp\xc4\x83\xc8\x99e\xc8\x99ti\n_START_PARAGRAPH_\nBiserica de lemn din T\xc4\x83lp\xc4\x83\xc8\x99e\xc8\x99ti, comuna B\xc4\x83le\xc8\x99ti, jude\xc8\x9bul Gorj, cu hramul \xe2\x80\x9eTo\xc8\x9bi Sfin\xc8\x9bii\xe2\x80\x9d, a fost construit\xc4\x83 \xc3\xaen jurul anului 1780. A fost transferat\xc4\x83 \xc8\x99i salvat\xc4\x83 \xc3\xaen curtea Mitropoliei Olteniei din Craiova \xc3\xaen 1975, unde \xc3\xaempline\xc8\x99te func\xc8\x9bia de paraclis mitropolitan. Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09395.\n_START_SECTION_\nIstoric\n_START_PARAGRAPH_\n\xc3\x8enainte de a fi str\xc4\x83mutat\xc4\x83 din satul T\xc4\x83lp\xc4\x83\xc8\x99e\xc8\x99ti la Craiova, Biserica \xe2\x80\x9eTo\xc8\x9bi Sfin\xc8\x9bii\xe2\x80\x9c a \xc3\xaendeplinit rolul de biseric\xc4\x83 de enorie. Este ctitorit\xc4\x83 de monahul Daniil, vie\xc8\x9buitor al M\xc4\x83n\xc4\x83stirii Tismana, originar din satul T\xc4\x83lp\xc4\x83\xc8\x99e\xc8\x99ti. Nu se \xc8\x99tie cu exactitate data construc\xc8\x9biei, \xc3\xaens\xc4\x83 \xc3\xaensemn\xc4\x83rile de pe c\xc4\x83r\xc8\x9bile de cult ale bisericii arat\xc4\x83 cum c\xc4\x83 biserica ar fi fost dat\xc4\x83 \xc3\xaen folosin\xc8\x9ba cultului \xc3\xaen anul 1785, atunci c\xc3\xa2nd Dr\xc4\x83ghici Boca, numele de mirean al monahului Daniil de la Tismana \xc3\xaempreun\xc4\x83 cu al\xc8\x9bi locuitori ai satului cump\xc4\x83rau un Ohtoih mic, don\xc3\xa2ndu-l \xe2\x80\x9ela biserica de la T\xc4\x83lp\xc4\x83\xc8\x99e\xc8\x99ti cu hramul Tuturor Sfin\xc8\x9bilor\xe2\x80\x9d. Tot \xc3\xaen acest sens exist\xc4\x83 ca m\xc4\x83rturie o inscrip\xc8\x9bie de pe o icoan\xc4\x83, care face parte din zestrea ini\xc8\x9bial\xc4\x83 a bisericii. A\xc8\x99adar, construc\xc8\x9bia bisericii poate fi localizat\xc4\x83 \xc3\xaentre anii 1780-1785._NEWLINE_La sf\xc3\xa2r\xc8\x99itul anului 1821, a fost pr\xc4\x83dat\xc4\x83 de armatele turce\xc8\x99ti care veniser\xc4\x83 aici ca s\xc4\x83 \xc3\xaenn\xc4\x83bu\xc8\x99e revolu\xc8\x9bia lui Tudor Vladimirescu. Acum au fost furate numeroase obiecte de cult. \xc3\x8en toamna anului urm\xc4\x83tor, biserica va fi restaurat\xc4\x83 prin purtarea de grij\xc4\x83 a localnicilor de aici \xc8\x99i a restauratorilor: Ciau\xc8\x99i Matei Corneanu \xc8\x99i Constantin Chilea._NEWLINE_\xc3\x8en anul 1860, Biserica \xe2\x80\x9eTo\xc8\x9bi Sfin\xc8\x9bii\xe2\x80\x9c din satul T\xc4\x83lp\xc4\x83\xc8\x99e\xc8\x99ti a cunoscut transform\xc4\x83ri importante, fiind restaurat\xc4\x83 \xc3\xaen totalitate de me\xc8\x99terul zugrav \xe2\x80\x9eDimitrie ot Corne\xc8\x99ti\xe2\x80\x9c, cunoscut \xc3\xaen zon\xc4\x83 pentru c\xc4\x83 restaurase mai multe l\xc4\x83ca\xc8\x99uri de cult. Astfel, bisericii i-au fost schimbate acoperi\xc8\x99ul, precum \xc8\x99i zugr\xc4\x83veala interioar\xc4\x83 \xc8\x99i exterioar\xc4\x83 care a fost ref\xc4\x83cut\xc4\x83 \xc3\xaen tempera._NEWLINE_Din anul 1894, interesul localnicilor pentru bisericu\xc8\x9ba de lemn a sc\xc4\x83zut, deoarece \xc3\xaen sat a \xc3\xaenceput construirea unei biserici noi, din zid, care \xc3\xaen 1905 a fost dat\xc4\x83 \xc3\xaen folosin\xc8\x9ba cultului. Din acest an, biserica de lemn a fost p\xc4\x83r\xc4\x83sit\xc4\x83, iar cu vremea s-a degradat. Ca o solu\xc8\x9bie la aceasta problem\xc4\x83, Arhiepiscopia Craiovei a hot\xc4\x83r\xc3\xa2t str\xc4\x83mutarea bisericii din T\xc4\x83lp\xc4\x83\xc8\x99e\xc8\x99tii Gorjului, la Craiova, \xc3\xaen curtea Arhiepiscopiei. Lucr\xc4\x83rile de str\xc4\x83mutare au fost coordonate de patriarhul Teoctist, arhip\xc4\x83storul Olteniei din acea perioad\xc4\x83, care a ob\xc8\x9binut cu greu aprob\xc4\x83rile autorit\xc4\x83\xc8\x9bilor locale pentru aceast\xc4\x83 ac\xc8\x9biune. \xc3\x8en anul 1975, biserica a fost adus\xc4\x83 \xc3\xaen curtea Arhiepiscopiei, iar \xc3\xaen anul 1976 lucr\xc4\x83rile de reasamblare au fost duse la bun sf\xc3\xa2r\xc8\x99it. La ac\xc8\x9biunea de remontare a elementelor de lemn au participat speciali\xc8\x99ti, elevi ai Seminarului Teologic din Craiova, me\xc8\x99teri lemnari din satul T\xc4\x83lp\xc4\x83\xc8\x99e\xc8\x99ti, personalul Arhiepiscopiei etc. A devenit paraclis mitropolitan o dat\xc4\x83 cu terminatrea lucr\xc4\x83rilor de reansamblare \xc8\x99i reconsolidare din anul 1976.'